Justin Coleiro ta’ 22 sena minn Ħal Qormi qed jinżamm arrestat wara li ammetta li wettaq serqa minn dar f’Birkirkara nhar il-Ġimgħa u li kien qed jippjana li jwettaq serqa oħra minn Santa Venera s-Sibt li għadda. Coleiro iżda wieġeb mhux ħati li assoċja ruħu ma’ persuni oħra biex iwettaq iktar serqiet. L-Ispetturi Arthur Mercieca u Sarah Magri qalu li kellhom rapport  ta’ persuni suspettużi f’San Venera u meta investigaw sabu żewġ turnaviti kbar u oġġetti oħra li jintużaw fis-serq fil-karozza ta’ Coliero. Il-qorti ma laqgħetx it-talba tad-difiża għal liberta provisorja minħabba n-natura tar-reat u l-biża’ li jista’ jkun hemm intralċ tal-provi.